‘Swanger vrou’ laat jongman jaagArgieffoto (Foto: geralt, Pixabay) ŉ 26-jarige man is Donderdagmiddag in hegtenis geneem nadat hy 221 km/h op die N4-snelweg buite Pretoria gejaag het. Busaphi Nxumalo, woordvoerder van die Gautengse verkeerspolisie, het gesê die man is in sy wit Audi RS3 betrap waar hy ŉ gemiddelde spoed van 221 km/h in ŉ 120 km/h-sone gehandhaaf het. Hy is omstreeks 13:30 deur die Gauteng-verkeerspolisie se hoëspoedeenheid van die pad af getrek. “Die bestuurder het beweer hy is op pad na sy huis om sy vrou te gaan ‘red’ aangesien sy swanger is. Sy vrou kon egter nie die inligting of beweringe staaf nie,” het Nxumalo gesê. Die man is in hegtenis geneem en na die Bronkhorstspruit-polisiestasie geneem waar aanklagte van roekelose en nalatige bestuur en die oorskryding van algemene spoedgrens van 120 km/h aanhangig gemaak is. Hy moet binnekort in die Pretoria-landdroshof verskyn.